CELEX: 32020D0280
Language: sk
Date: 2020-02-20 00:00:00
Title: Vykonávacie Rozhodnutie Komisie (EÚ) 2020/280 z 20. februára 2020 o predĺžení sprísneného dohľadu pre Grécko [oznámené pod číslom C(2020) 901] (Iba grécke znenie je autentické)

28.2.2020   
               
               
                  SK
               
               
                  Úradný vestník Európskej únie
               
               
                  L 59/9
               
            
         VYKONÁVACIE ROZHODNUTIE KOMISIE (EÚ) 2020/280
         z 20. februára 2020
         o predĺžení sprísneného dohľadu pre Grécko
         
            
               [oznámené pod číslom C(2020) 901]
            
         
         (Iba grécke znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 472/2013 z 21. mája 2013 o sprísnení hospodárskeho a rozpočtového dohľadu nad členskými štátmi v eurozóne, ktoré majú závažné ťažkosti v súvislosti so svojou finančnou stabilitou, alebo im takéto ťažkosti hrozia (1), a najmä na jeho článok 2 ods. 1,
         keďže:
         
                     (1)
                  
                  
                     Po skončení finančnej pomoci z Európskeho mechanizmu pre stabilitu 20. augusta 2018 sa vykonávacím rozhodnutím Komisie (EÚ) 2018/1192 (2) aktivoval sprísnený dohľad pre Grécko na obdobie šiestich mesiacov od 21. augusta 2018. Sprísnený dohľad sa následne dvakrát predĺžil (3), zakaždým o obdobie ďalších šiestich mesiacov, naposledy od 21. augusta 2019.
                  
               
                     (2)
                  
                  
                     Grécko prijalo od roku 2010 značný objem finančnej pomoci, v dôsledku čoho celkové nesplatené záväzky Grécka voči členským štátom eurozóny, Európskemu nástroju finančnej stability a Európskemu mechanizmu pre stabilitu predstavujú sumu 243 700 miliónov EUR. Grécko prijalo finančnú podporu od svojich európskych partnerov za zvýhodnených podmienok, pričom boli prijaté osobitné opatrenia na dosiahnutie udržateľnejšieho dlhu v roku 2012 a opäť zo strany Európskeho mechanizmu pre stabilitu v roku 2017. Euroskupina 22. júna 2018 politicky odsúhlasila vykonávanie dodatočných opatrení, ktorých cieľom je zabezpečiť udržateľnosť dlhu. Tieto opatrenia zahŕňajú predĺženie váženej priemernej splatnosti o ďalších 10 rokov, odloženie úrokov a amortizácie o ďalších 10 rokov, ako aj vykonávanie ďalších dlhových opatrení. Euroskupina môže na základe pozitívnych správ v rámci sprísneného dohľadu týkajúcich sa dodržiavania politických záväzkov po skončení programu zo strany Grécka dvakrát ročne odsúhlasiť dve dodatočné opatrenia (zrušenie zvyšovania marže úrokovej sadzby týkajúcej sa tranže spätného odkúpenia dlhu v rámci programu Európskeho nástroja finančnej stability od roku 2018 a obnovenie prevodu súm rovnajúcich sa príjmom vnútroštátnych centrálnych bánk krajín eurozóny zo štátnych dlhopisov Grécka držaných v rámci dohody o čistých finančných aktívach a programu pre trhy s cennými papiermi). V tejto súvislosti sa v nadväznosti na dohodu Euroskupiny z apríla 2019 uvoľnila prvá tranža a v nadväznosti na dohodu z decembra 2019 druhá tranža politicky podmienených dlhových opatrení.
                  
               
                     (3)
                  
                  
                     Grécko sa v rámci Euroskupiny zaviazalo, že bude pokračovať vo všetkých kľúčových reformách prijatých ako súčasť programu na podporu stability v rámci Európskeho mechanizmu pre stabilitu („program“), dokončí ich a zabezpečí plnenie cieľov dôležitých reforiem prijatých v rámci tohto programu a jeho predchodcov. Grécko sa takisto zaviazalo, že vykoná osobitné opatrenia v oblasti fiškálnych a fiškálno-štrukturálnych politík, sociálneho zabezpečenia, finančnej stability, trhu práce a trhov s výrobkami, privatizácie a verejnej správy. Tieto osobitné opatrenia, ktoré sú stanovené v prílohe k vyhláseniu Euroskupiny z 22. júna 2018, prispejú k riešeniu nadmerných makroekonomických nerovnováh v Grécku a zdrojov alebo potenciálnych zdrojov hospodárskych ťažkostí.
                  
               
                     (4)
                  
                  
                     Komisia 27. februára 2019 uverejnila správu o Grécku na rok 2019 (4). Komisia dospela k záveru, že napriek úspešnej obnove rozpočtového salda a výraznému zníženiu deficitu bežného účtu existujú v Grécku nadmerné makroekonomické nerovnováhy (5), ktoré sú pozostatkom krízy. Súvisia najmä s vysokým verejným dlhom, zápornou čistou medzinárodnou investičnou pozíciou, vysokou úrovňou nesplácaných úverov v súvahách bánk a stále vysokou mierou nezamestnanosti. Tieto zistenia sa ďalej potvrdili v správe o mechanizme varovania, ktorú Komisia prijala 17. decembra 2019 na základe nariadenia Európskeho parlamentu a Rady (EÚ) č. 1176/2011 (6) a v ktorej určila Grécko za jeden z členských štátov, v prípade ktorých sa v roku 2020 vykoná hĺbkové preskúmanie. Zo správy predovšetkým vyplýva, že verejný dlh v Grécku dosahoval na konci roka 2018 úroveň 181,2 % hrubého domáceho produktu, čo je najvyššia úroveň v Únii. Čistá medzinárodná investičná pozícia na úrovni -143,3 % hrubého domáceho produktu v roku 2018 zostáva veľmi vysoká aj napriek tomu, že zahŕňa vysoký zahraničný verejný dlh za výrazne zvýhodnených podmienok Navyše, hoci sa deficit bežného účtu výrazne znížil, stále nepostačuje na to, aby sa veľmi veľká čistá medzinárodná investičná pozícia uspokojivým tempom znižovala na úroveň, ktorá sa považuje za obozretnú. Hoci nezamestnanosť od dosiahnutia svojho maxima na úrovni 27,8 % v roku 2013 neustále klesá, v októbri 2019 stále dosahovala úroveň 16,6 %. Dlhodobá nezamestnanosť (12,1 % v treťom štvrťroku 2019) a nezamestnanosť mladých ľudí (35,6 % v októbri 2019) sú naďalej veľmi vysoké, hoci takisto výrazne klesli v porovnaní so svojimi maximami počas krízy (dlhodobá nezamestnanosť dosiahla maximum na úrovni 19,9 % v druhom štvrťroku 2014 a nezamestnanosť mladých ľudí na úrovni 60,2 % vo februári 2013).
                  
               
                     (5)
                  
                  
                     Rada na základe hĺbkového preskúmania Komisie z roku 2019 a posúdenia Komisie preskúmala národný program reforiem na rok 2019 a program stability na rok 2019. Grécku odporučila (7), aby v rokoch 2019 a 2020 prijalo opatrenia s cieľom dosiahnuť udržateľné hospodárske oživenie a odstrániť nadmerné makroekonomické nerovnováhy pokračovaním a dokončovaním reforiem v súlade so záväzkami, ktoré boli prijaté po skončení programu na zasadnutí Euroskupiny 22. júna 2018. Rada Grécku takisto odporučila, aby zameralo svoju hospodársku politiku súvisiacu s investíciami na konkrétne prioritné oblasti s cieľom zaistiť pevný základ pre rast a zároveň zmenšiť regionálne rozdiely a zabezpečiť sociálne začlenenie.
                  
               
                     (6)
                  
                  
                     Komisia 20. novembra 2019 uverejnila svoje štvrté posúdenie v rámci sprísneného dohľadu týkajúce sa Grécka (8). Dospela v ňom k záveru, že Grécko prijalo potrebné opatrenia na dosiahnutie svojich osobitných reformných záväzkov do polovice roka 2019, ale pre dokončenie a v prípade potreby urýchlenie reforiem budú mať zásadný význam ďalšie opatrenia. V tomto posúdení sa zohľadnilo úsilie novej vlády v predchádzajúcich mesiacoch, pokiaľ ide o plnenie záväzkov v súvislosti s napredovaním širšieho programu reforiem a jej pripravenosť vypracovať ich v úzkej spolupráci s inštitúciami.
                  
               
                     (7)
                  
                  
                     Grécke orgány sa nachádzajú v procese dobiehania, pokiaľ ide o uskutočňovanie reforiem finančného sektora, no príslušné plány sa budú musieť ďalej konkretizovať. Situácia v oblasti likvidity gréckych bánk sa ďalej zlepšila a existujú náznaky, že prístup bánk na trh sa postupne obnovuje, pretrvávajúce riziká a výzvy sú však naďalej výrazné. Ich kapitálová pozícia zostáva primeraná, ale v blízkej budúcnosti môžu čeliť tlakom, napríklad v dôsledku postupného rušenia prechodných prudenciálnych opatrení. Banky sa stále musia vyrovnávať s veľkým objemom nesplácaných úverov: hoci ich objem postupne klesá zo svojho maxima 107,2 miliardy EUR dosiahnutého v marci 2016, na konci septembra 2019 bol stále veľmi vysoký, a to na úrovni 71,2 miliardy EUR alebo 42,1 % celkových súvahových hrubých úverových expozícií klientov. Cieľom nedávno prijatého programu na ochranu aktív Hercules je, aby sa po jeho zavedení uľahčilo výrazné zrýchlenie súčasných stratégií na znižovanie objemu nesplácaných úverov v bankovom sektore. Medzi ďalšie výzvy patrí nestabilná ziskovosť v súčasnom prostredí s nízkymi úrokovými sadzbami a silné prepojenie medzi bankami a štátom, a to aj v dôsledku vysokého podielu odložených daňových úľav v rámci kapitálu bánk. Zlepšenie situácie v oblasti likvidity gréckych bánk a zvýšená dôvera vkladateľov viedli k úplnému zrušeniu kapitálových kontrol od 1. septembra 2019.
                  
               
                     (8)
                  
                  
                     Napriek pokroku dosiahnutému za posledné roky Grécko stále čelí veľkým výzvam, pokiaľ ide o podnikateľské prostredie a súdnictvo. Hoci Grécko dosiahlo pokrok v oblastiach, ako je skrátenie času potrebného na registráciu podniku a posilnenie ochrany menšinových investorov, stále výrazne zaostáva za hranicou optimálnej výkonnosti vo viacerých oblastiach štrukturálnych zložiek hlavných porovnateľných ukazovateľov (napr. čas potrebný na dosiahnutie súdneho rozhodnutia, vymáhanie plnenia zmlúv, registrácia majetku, riešenie platobnej neschopnosti atď.).
                  
               
                     (9)
                  
                  
                     Grécko začalo po tom, ako mu bol v roku 2010 znemožnený prístup k pôžičkám na finančných trhoch, od júla 2017 znovu získavať prístup na trhy prostredníctvom emisií štátnych dlhopisov. Výnosy z gréckych štátnych dlhopisov sa po úspešnom dokončení programu EMS začali v roku 2018 pomaly znižovať a v druhej polovici roku 2019 klesli ešte výraznejšie, pričom v decembri 2019 dosiahli rekordne nízku úroveň 1,4 % v prípade 10-ročnej držby, čo predstavovalo zníženie oproti 4,3 % v predchádzajúcom roku. Podmienky pôžičiek pre Grécko sú však v kontexte vonkajších hospodárskych rizík a vnútroštátnych zraniteľných miest aj naďalej nestabilné. Grécko ťažilo aj z lepšieho umiestnenia v rebríčkoch ratingových agentúr, zostáva však pod úrovňou investičného stupňa.
                  
               
                     (10)
                  
                  
                     Komisia dospela vzhľadom na uvedené skutočnosti k záveru, že podmienky odôvodňujúce zavedenie sprísneného dohľadu podľa článku 2 nariadenia (EÚ) č. 472/2013 sú stále zachované. Grécko naďalej čelí najmä rizikám súvisiacim s jeho finančnou stabilitou, ktoré, ak sa prejavia, by mohli mať nepriaznivé účinky presahovania na ostatné členské štáty eurozóny. Ak by sa účinky presahovania vyskytli, mohli by sa prejaviť nepriamo tým, že by ovplyvnili dôveru investorov, a v dôsledku toho aj náklady bánk a štátov na refinancovanie v ostatných členských štátoch eurozóny.
                  
               
                     (11)
                  
                  
                     Zo strednodobého hľadiska preto Grécko musí pokračovať v prijímaní opatrení na riešenie zdrojov alebo potenciálnych zdrojov ťažkostí a vo vykonávaní štrukturálnych reforiem na podporu spoľahlivého a udržateľného oživenia hospodárstva s cieľom zmierniť dôsledky viacerých faktorov vyplývajúce z minulého vývoja. Patrí k nim vážny a dlhotrvajúci pokles počas krízy; objem dlhového zaťaženia Grécka; zraniteľné miesta vo finančnom sektore; pretrvávajúce relatívne silné prepojenia medzi finančným sektorom a gréckymi verejnými financiami, a to aj prostredníctvom vlastníctva štátu; riziko šírenia závažných tlakov v ktoromkoľvek z týchto odvetví do iných členských štátov, ako aj riziko expozície členských štátov eurozóny voči gréckemu štátnemu dlhu.
                  
               
                     (12)
                  
                  
                     S cieľom riešiť zostávajúce riziká a monitorovať plnenie súvisiacich záväzkov sa javí ako potrebné a vhodné predĺžiť sprísnený dohľad nad Gréckom podľa článku 2 ods. 1 nariadenia (EÚ) č. 472/2013.
                  
               
                     (13)
                  
                  
                     Prostredníctvom listu zaslaného 22. januára 2020 dostalo Grécko príležitosť vyjadriť k posúdeniu Komisie svoje stanoviská. Vo svojej odpovedi z 27. januára 2020 Grécko vo všeobecnosti súhlasilo s posúdením Komisie týkajúcim sa hospodárskych výziev, ktorým čelí, čo tvorí základ pre predĺženie sprísneného dohľadu.
                  
               
                     (14)
                  
                  
                     Grécko bude naďalej využívať technickú podporu v rámci programu na podporu štrukturálnych reforiem [ako sa stanovuje v nariadení Európskeho parlamentu a Rady (EÚ) 2017/825 (9)] s cieľom navrhovať reformy a vykonávať ich, ako aj pokračovať v kľúčových reformách a dokončiť ich v súlade so záväzkami politiky monitorovanými v rámci sprísneného dohľadu.
                  
               
                     (15)
                  
                  
                     Komisia má pri vykonávaní sprísneného dohľadu v úmysle úzko spolupracovať s Európskym mechanizmom pre stabilitu v kontexte systému včasného varovania,
                  
               PRIJALA TOTO ROZHODNUTIE:
         
            Článok 1
            Obdobie sprísneného dohľadu nad Gréckom podľa článku 2 ods. 1 nariadenia (EÚ) č. 472/2013, ktoré sa aktivovalo vykonávacím rozhodnutím Komisie (EÚ) 2018/1192, sa predlžuje o obdobie ďalších šiestich mesiacov so začiatkom 21. februára 2020.
         
         
            Článok 2
            Toto rozhodnutie je určené Helénskej republike.
         
         
            V Bruseli 20. februára 2020
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Ú. v. EÚ L 140, 27.5.2013, s. 1.
         
            (2)  Vykonávacie rozhodnutie Komisie (EÚ) 2018/1192 z 11. júla 2018 o aktivácii sprísneného dohľadu pre Grécko (Ú. v. EÚ L 211, 22.8.2018, s. 1).
         
            (3)  Vykonávacie rozhodnutie Komisie (EÚ) 2019/338 (Ú. v. EÚ L 60, 28.2.2019, s. 17) a vykonávacie rozhodnutie Komisie (EÚ) 2019/1287 (Ú. v. EÚ L 202, 31.7.2019, s. 110).
         
            (4)  SWD(2019) 1007 final.
         
            (5)  COM(2019) 150 final.
         
            (6)  Nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováhÚ. v. EÚ L 306, 23.11.2011, s. 25).
         
            (7)  Odporúčanie Rady z 9. júla 2019, ktoré sa týka národného programu reforiem Grécka na rok 2019 a ktorým sa predkladá stanovisko Rady k programu stability Grécka na rok 2019.
         
            (8)  Európska komisia: Správa o sprísnenom dohľade nad Gréckom z novembra 2019, Institutional paper č. 116, november 2019.
         
            (9)  Nariadenie Európskeho parlamentu a Rady (EÚ) 2017/825 zo 17. mája 2017, ktorým sa ustanovuje program na podporu štrukturálnych reforiem na obdobie rokov 2017 až 2020 a ktorým sa menia nariadenia (EÚ) č. 1303/2013 a (EÚ) č. 1305/2013 (Ú. v. EÚ L 129, 19.5.2017, s. 1).